b'\n_START_ARTICLE_\nPeto (sarjakuvahahmo)\n_START_SECTION_\nHistoria\n_START_PARAGRAPH_\nHenry McCoyn is\xc3\xa4 Norton ty\xc3\xb6skenteli ydinvoimalassa, kun h\xc3\xa4n joutui onnettomuuteen ja sai valtavan m\xc3\xa4\xc3\xa4r\xc3\xa4n s\xc3\xa4teily\xc3\xa4. Norton ei vahingoittunut, mutta s\xc3\xa4teily vaikutti h\xc3\xa4nen geeneihins\xc3\xa4 ja h\xc3\xa4nen poikansa Henry syntyi mutantiksi. Toisin kuin monilla muilla mutanteilla, Henryss\xc3\xa4 oli merkkej\xc3\xa4 mutaatiosta jo syntym\xc3\xa4n hetkell\xc3\xa4: ep\xc3\xa4tavallisen isot k\xc3\xa4det ja jalat._NEWLINE_Yli-inhimillisen ketteryytens\xc3\xa4, voimansa ja nopeutensa ansiosta Henryst\xc3\xa4 tuli t\xc3\xa4htijalkapalloilija teini-i\xc3\xa4ss\xc3\xa4. H\xc3\xa4nen merkitt\xc3\xa4v\xc3\xa4t kykyns\xc3\xa4 kiinnittiv\xc3\xa4t sek\xc3\xa4 professori Charles Xavierin, joka oli muodostamassa alkuper\xc3\xa4ist\xc3\xa4 Ryhm\xc3\xa4-X:\xc3\xa4\xc3\xa4, ett\xc3\xa4 naamioituneen rikollisen Konkistadorin huomion. Konkistadori sieppasi McCoyn vanhemmat kirist\xc3\xa4\xc3\xa4kseen t\xc3\xa4t\xc3\xa4 ryhtym\xc3\xa4\xc3\xa4n h\xc3\xa4nen rikostoverikseen. Xavierin ja Ryhm\xc3\xa4-X:n avulla Henry kuitenkin voitti Konkistadorin ja liittyi Ryhm\xc3\xa4-X:\xc3\xa4\xc3\xa4n ottaen koodinimen "Peto"._NEWLINE_Loistava oppilas McCoy suoritti tohtorin opintonsa Xavierin ohjauksessa ja viimein j\xc3\xa4tti Ryhm\xc3\xa4-X:n ja Xavierin koulun ottaakseen paikan Brand-osakeyhti\xc3\xb6ss\xc3\xa4 geenitutkijana. Siell\xc3\xa4 h\xc3\xa4n kehitti seerumin, joka toimi katalyyttina latenttien mutanttikykyjen her\xc3\xa4tt\xc3\xa4misess\xc3\xa4. Juotuaan seerumia McCoy koki radikaaleja fyysisi\xc3\xa4 muutoksia. H\xc3\xa4nelle kasvoi turkki koko ruumiiseen, h\xc3\xa4nen korvistaan tuli suuremmat ja suipot ja h\xc3\xa4nen kulmahampaansa kasvoivat, muistuttaen nyt torahampaita. Seerumi lis\xc3\xa4si my\xc3\xb6s h\xc3\xa4nen yli-inhimillist\xc3\xa4 ketteryytt\xc3\xa4, kest\xc3\xa4vyytt\xc3\xa4, nopeutta ja voimaansa._NEWLINE_Viimein McCoy l\xc3\xa4hti Brandista, liittyi Kostajiin ja paljasti henkil\xc3\xb6llisyytens\xc3\xa4 julkisesti. Palveltuaan Kostajissa vuosikausia (joiden aikana h\xc3\xa4n auttoi Ryhm\xc3\xa4-X:\xc3\xa4\xc3\xa4 Pime\xc3\xa4\xc3\xa4 Feenixi\xc3\xa4 vastaan), Peto organisoi uudelleen toisen superryhm\xc3\xa4n, Puolustajat, muodollisemmaksi ryhm\xc3\xa4ksi. H\xc3\xa4nen toverinsa Arkkienkeli ja J\xc3\xa4\xc3\xa4mies Ryhm\xc3\xa4-X:st\xc3\xa4 palvelivat my\xc3\xb6s Puolustajissa, mutta ryhm\xc3\xa4 hajosi er\xc3\xa4\xc3\xa4n taistelun j\xc3\xa4lkeen, jossa useat muut Puolustajat n\xc3\xa4yttiv\xc3\xa4t menehtyneen._NEWLINE_Pian sen j\xc3\xa4lkeen Peto ja loput alkuper\xc3\xa4isest\xc3\xa4 Ryhm\xc3\xa4-X:st\xc3\xa4 muodostivat uuden organisaation, Tekij\xc3\xa4-X:n, joka julkisesti mainosti mets\xc3\xa4st\xc3\xa4v\xc3\xa4ns\xc3\xa4 vaarallisia mutantteja, mutta oikeasti koulutti heit\xc3\xa4 k\xc3\xa4ytt\xc3\xa4m\xc3\xa4\xc3\xa4n voimiaan. Pian Tekij\xc3\xa4-X:n perustamisen j\xc3\xa4lkeen Peto j\xc3\xa4i tri Carl Maddicksin vangiksi, joka teki kokeen joka palautti Pedon takaisin alkuper\xc3\xa4iseen ihmismuotoonsa. Jonkin ajan p\xc3\xa4\xc3\xa4st\xc3\xa4 er\xc3\xa4s bakteeri kuitenkin laukaisi Pedon muuttumisen takaisin karvaiseen, el\xc3\xa4imellisemp\xc3\xa4\xc3\xa4n muotoonsa._NEWLINE_Kun professori Charles Xavier palasi Maahan oltuaan avaruudessa pitk\xc3\xa4n aikaa T\xc3\xa4htiseikkailijoiden kanssa, Peto ja muut Tekij\xc3\xa4-X:l\xc3\xa4iset palasivat Ryhm\xc3\xa4-X:\xc3\xa4\xc3\xa4n. Nyky\xc3\xa4\xc3\xa4n Peto on Ryhm\xc3\xa4-X:n aktiivij\xc3\xa4sen samalla kun palvelee Xavier-instituuttia tutkijana._NEWLINE_V\xc3\xa4h\xc3\xa4n aikaa sitten Peto loukkaantui vakavasti taistelussa Vargasia vastaan etsiess\xc3\xa4\xc3\xa4n Kohtalon kadonneita p\xc3\xa4iv\xc3\xa4kirjoja. Mutantti Sage (Shinobi Shaw\'n entinen avustaja Tessa) paransi h\xc3\xa4net voimillaan, mutta prosessin aikana Pedon mutaatio eteni j\xc3\xa4lleen. H\xc3\xa4nest\xc3\xa4 tuli kissamainen olento, jolla on nelisormiset "k\xc3\xa4p\xc3\xa4l\xc3\xa4t". Peto palasi Xavierin kartanoon ja yritt\xc3\xa4\xc3\xa4 nyt sopeutua uuteen ulkomuotoonsa.\n_START_SECTION_\nVoimat\n_START_PARAGRAPH_\nMutantti Pedolla on apinamainen voima sek\xc3\xa4 lihasten hallinta mukaan lukien suuret k\xc3\xa4det ja tarttumajalat. H\xc3\xa4nen aistinsa ovat my\xc3\xb6s kehittyneet el\xc3\xa4imen tasolle ajan saatossa._NEWLINE_Hahmon historiaan kuuluu monia el\xc3\xa4imellisyyteen p\xc3\xa4in johtavia muutoksia, n\xc3\xa4ist\xc3\xa4 mainittakoon sininen leijonamainen turkki ja naaman muotoutuminen suurnis\xc3\xa4k\xc3\xa4sm\xc3\xa4iseksi. Peto on my\xc3\xb6s erikoistunut it\xc3\xa4maisiin taistelutaitoihin ja karatetemppuihin.\n_START_SECTION_\nMuissa medioissa\n_START_PARAGRAPH_\nElokuvassa X-Men: Viimeinen kohtaaminen Petoa n\xc3\xa4yttelee Kelsey Grammer.'